जिला निर्वाचन अधिकारी ने कहा कि जिले के मतदान केन्द्रों में भारत निर्वाचन आयोग के निर्धारित कार्यक्रम के अनुसार 31 जुलाई 2018 को मतदाता सूची के प्रारूप का प्रकाशन जिला व तहसील स्तर पर प्रत्येक मतदान केन्द्र पर किया गया है। मतदाता सूची पुनरीक्षण का कार्य 31 अगस्त 2018 तक चलेगा। इस दौरान पात्रों के नाम मतदाता सूची में जोड़ने, संशोधन करने और अपात्रों के नाम हटाने का कार्य किया जायेगा। जो मतदाता स्थानांतरित या मृत हो गये हैं, अन्य स्थानों पर रहने लगे हैं, जिन महिलाओं की अन्यत्र शादी हो गई है, उनके नाम मतदाता सूची से हटाये जायेंगे। किसी गांव की आबादी के औसत रूप से 60 से 62 प्रतिशत मतदाता होते हैं। इनमें महिला और पुरूष मतदाताओं का अनुपात लगभग समान होना चाहिये, उनकी संख्या करीब 50- 50 प्रतिशत के आसपास होनी चाहिये। उन्होंने आग्रह किया कि सभी महिला मतदाताओं के नाम मतदाता सूची में अवश्य जुड़वायें। किसी भी पात्र महिला मतदाता का नाम सूची में जुड़ने से नहीं छूटना चाहिये।